Мэҥэ- Хаҥалас МО үөрэҕирии үлэһиттэрин уонна общественноһын атырдьах ыйынааҕы мунньахтара

**«Улуус уонна регион социальнай-экономическай сайдыытын үөрэҕирии эйгэтигэр өйөбүл»**

«Мэҥэ- Хаҥалас улууһун үөрэҕириигэ салалтата»

МКТ начальнига Черкашина

Ирина Васильевна дакылаата

Убаастабыллаах ыҥырыылаах ыалдьыттар, коллегалар!

Саҥа 2018-2019 үөрэх дьыла үүммүтүнэн итиитик- истиҥник эҕэрдэлиибин! Кэлэр көлүөнэни иитэр уустук, ол эрэн махталлаах үлэҕитигэр ситиһиилэри, саҥа сонун идеялары, тус бэйэҕитигэр, чугас дьоҥҥутугар чөл туругу, дьолу-соргуну баҕарабын.

Кэннэки сылларга биһиги уопсастыбабытыгар үгүс уларыйыылар буола тураллар. Ол уларыйыылар, биллэн турар, үөрэҕирии тиһигэр күүскэ дьайаллар. Чуолаан, сыаннастар, дьон- сэргэ өйө- санаата уларыйыыта үөрэхтээһин саҥа мадьыалларыгар тахсыыны ирдиир.

Ол туһунан киэҥ хабааннаах кэпсэтии биһиги өрөспүүбүлүкэбитигэр үөрэҕирии уонна наука үлэһиттэрин атырдьах ыйынааҕы мунньахтарыттан саҕаланна. Бу мунньахха Саха Өрөспүүбүлүкэтин Ил Дарханын эбээһинэһин быстах кэмҥэ толорооччу Айсен Сергеевич Николаев этиитин онлайн-трансляция нөҥүө бары сэргээн иһиттибит. Саҥа идеялар дьоҥҥо-сэргэҕэ саҥа формат нөҥүө тахсыбыта кэрэхсэбиллээх, педагогтар, общественность, төрөппүттэр болҕомтолорун тарта.

Бэйэтин этиитигэр Айсен Сергеевич Николаев үөрэҕирии биһиги өрөспүүбүлүкэбитигэр тумус (приоритетнай) хайысха буоларын тоһоҕолоон бэлиэтээтэ. «Күн-бүгүн биһиги Саха сиригэр олорор дьон олохторун хаачыстыбатын үрдэтиэхтээх саҥа экономиканы оҥорор кэммитигэр хамсатар күүһүнэн киһи билиитэ, сатабыла( компетенцията), энергията буолар. Ол иһин, биһиги үөрэҕириини экономика үүнүүтүн хааччыйар сүрүн инвестиционнай сегмент быһыытынан көрүөхтээхпит»- диэн өрөспүүбүлүкэ салайааччыта эттэ.

Үөрэҕирии эйгэтэ улуус, регион социальнай- экономическай сайдыытыгар туһуланыахтааҕын уонна оҕону-ыччаты иитиигэ уопсастыба барыта кыттыыны ылыахтааҕын туһунан биһиги улууспутугар кэпсэтии барбыта балачча буолла. Чуолаан, кэннэки сылларга атырдьах ыйынааҕы, тохсунньутааҕы мунньахтарбытыгар ведомстволар икки ардыларынааҕы бииргэ үлэлээһиҥҥэ, тыа сирин оскуолата сайдар саҕахтарыгар, аныгы уопсастыбаҕа оҕону иитии уонна да атын боппуруостарга болҕомтобутун туһаайбыппыт. Улууска үөрэҕирии сайдыытын «Мэҥэ кэскилэ» программабыт приоритет быһыытынан политехнизацияны, үгэстэри олохсутууну уонна сайыннарыыны, оҕолор доруобуйаларын араҥаччылааһыны, информатизацияны, гражданскай- патриотическай иитиини, государственнай- общественнай салайыыны ылыммыта. Бу хайысхаларынан былааннаах үлэ баран, улуус дьаһалтата, үөрэҕирии салалтата, үөрэхтээһин тэрилтэлэрэ билиҥҥи кэм ирдэбиллэригэр (вызов времени) эппиэттэһэн иһэбит.

Бүгүн үөрэҕирии иннигэр саҥа соруктар турдулар. Чуолаан, куорат дуу, тыа сирин оскуолатыттан тутулуга суох оҕолор идэҕэ уонна олоххо бэлэмнээх, саҥаттан саҥа билиини ыларга дьулуурдаах буолалларын ситиһиэхтээхпит. Ол инниттэн, кинилэри эрдээттэн научнай- чинчийэр, бырайыактыыр үлэҕэ сыһыаран, аныгы олох ирдэбилигэр сөптөөх компетенцияларын сайыннарыах тустаахпыт. Бу соругу толорорго улахан оруолу үөрэх тэрилтэлэрин аныгы инфраструктурата улахан оруоллаах. Кэннэки сылларга Мэҥэ Хаҥалас улууһугар цифровой инфраструктураны тэрийиигэ үлэ тэтимнээхтик барда. Күн бүгүн үөрэх тэрилтэлэрэ бары электроннай тэриллэринэн хааччыллан олороллор. Аҥардас быйылгы дьылга 1 823 500 солкуобайдаах техника ылылынна. Сайаапка быһыытынан оскуолалар, оҕо саадтара, эбии үөрэх тэрилтэлэрэ роботехниканан, үөрэтэр- лабораторнай тэриллэринэн хааччыллаллар. Ааспыт сылга 25 үөрэх тэрилтэтэ уонна үөрэх управлениета оптическай волоконнай сибээскэ холбоммуттара.

Маннык тэрээһин түмүгүнэн үөрэнээччилэр, педагогтар, төрөппүттэр информационнай- коммуникативнай компетенцияларын сайыннарыы буолар. Улууска оскуолаларга уонна оскуола иннинээҕи тэрилтэлэргэ электроннай уочарат, электроннай сурунаал, электроннай дневник харгыһа суох үлэлиир.

Оҕолор араас таһымнаах күрэхтэргэ ситиһиилээхтик кытталлар. Холобур, “РобоФест-2018” өрөспүүбүлүкэтээҕи уонна Бүтүн Россиятааҕы фестивалларга Баатара орто, Аллараа Бэстээх 2 №-дээх оскуолатын үөрэнээччилэрэ ситиһиилээхтик кытыннылар. Төҥүлү орто оскуолатын үөрэнээччилэрэ VIII өрөспүүбүлүкэтээҕи политехническай научнай- практическай конференция чэрчитинэн ыытыллыбыт роботехника турнирыгар, Кореяҕа ыытыллыбыт спортивнай авиа-дроннар фестивалларыгар, Санкт-Петербурга «Деталька-2018» Бүтүн Россиятааҕы роботехническай фестивальга бастаатылар. Майатааҕы лицей үөрэнээччилэрэ Бүтүн Россиятааҕы«3Д технологии и инжиринг» конкурс кыайыылаахтарынан буоллулар. Майа лицейын уонна В.П.Ларионов аатынан Майа орто оскуолатын үөрэнээччилэрэ 3Д технологияҕа II Бүтүн Россиятааҕы олимпиада региональнай этабыгар III миэстэ буоллулар, компьютернай графикаҕа XII өрөспүүбүлүкэтээҕи интернет- олимпиадаҕа ситиһиилээхтик кытыннылар.

Саха сиригэр быйылгы дьыл сонун көстүүтүнэн Норуоттар икки ардыларынааҕы интеллектуальнай оонньуулар буоллулар. Мэҥэ-Хаҥалас улууһун 32 үөрэнээччилэрэ өрөспүүбүлүкэ хамаандатыгар киирэн кытыннылар. Кинилэр научнай- чинчийэр үлэ быыстапкатыгар, үөрэнээччилэр найчнай конференцияларыгар, робототехника күрэҕэр, «IT-хакатон» программнай сыһыарыылары оҥорууга, «Кэлэр кэм дипломата» дьыалабыай оонньууга уонна 3Д моделированиеҕа бэйэлэрин кыахтарын тургутан көрдүлэр. Түмүккэ, майатааҕы лицей 9 кылааһын үөрэнээччитэ Игнатьев Альберт «Синтез соединений марганца и цинка при утилизации батареек» диэн тиэмэҕэ үлэтэ үөрэнээччилэр научнай конференцияларын 1 истиэпэннээх дипломунан биһирэннэ. Лицей үөрэнээччилэрээ Баишева Амина уонна Уваровскай Максим «Кэлэр кэм дипломата» дьыалабыай оонньуу кыайыылаахтарынан буоллулар. Төҥүлү орто оскуолатын үөрэнээччилэрэ роботехникаҕа күрэхтэһэн 2 миэстэ буоллулар. Онтон В.П.Ларионов аатынан орто оскуола үөрэнээччилэрэ «IT-хакатон» программнай сыһыарыылары оҥоруу күрэҕэр "Бастыҥ презентация" номинация хаһаайыннарынан буоллулар. Аллараа Бэстээх 2 №-дээх оскуолатын үөрэнээччитэ Васильева Элина норуоттар икки ардыларынааҕы интеллектуальнай оскуолаҕа английскай тылы бастыҥ билээччилэр ахсааннарыгар киирэн, 3 истиэпэннээх дипломунан наҕараадаланна.

Оҕолору научнай- чинчийэр үлэҕэ сыһыарарга улахан оруолу «Инникигэ хардыы» научнай- социальнай программа ылар. Сыллата бу программаҕа кыттар оҕо, үөрэҕирии тэрилтэтин ахсаана элбээн иһэр. 2017-2018 үөрэх дьылыгар өрөспүүбүлүкэтээҕи научнай- практическай конференцияҕа 50 үөрэнээччи кыттыбытыттан 2 оҕо лауреат, 21 оҕо дипломант буоллулар. 4 дакылаат Норуоттар икки ардыларынааҕы интеллектуальнай оонньууларга, 13 дакылаат Бүтүн Россиятааҕы научнай- практическай конференцияларга мэктиэлэммиттэрэ.

Кэнэҕэскитин бу хайысхалары болҕомто киинигэр тутан, научнай- чинчийэр үлэлэр хаачыстыбаларын тупсарыыгар, практическай суолталарын үрдэтиигэ үлэлэһэрбит наада. Билиҥҥи экономика бары хайысхаларыгар: үгэс буолбут, инновационнай, креативнай экономикаҕа оҕолор айар кыахтарын туһулуохтаахпыт. Ол инниттэн, усулуобуйа тэрийиитин, инфраструктураны оҥорууну болҕомто кииниттэн түһэрбэппит ирдэнэр. Үөрэнэр кабинеттары, мастарыскыайдары, технопаркалары, лабораториялары аныгылыы тэриллэринэн хааччыйыы салгыы ыытыллыан наада. IT- кылаастары, эбии үөрэхтээһин тиһигэр кванториуму тэрийии боппуруостара үөрэтиллиэхтэрин наада. Политехническэй, агротехнологическай оскуолаларбыт, оскуолатааҕы бизнес- инкубатордар ыытар үлэлэрэ, үөрэтиилэрин ис хоһооно улуус, регион социальнай-экономическай сайдыытын кытта дьүөрэлии буолуохтаах, оҥорон таһаарыы саҥа технологияларыгар туһуланыахтаах, саҥа информационнай, цифровой эйгэ тэриллиэхтээх.

Убаастабыллаах коллегалар!

Биһиги оҕолорбут, үөрэнээччилэрбит инникилэрэ талан ылар идэлэриттэн улахан тутулуктааҕын бары өйдүүбүт. Идэ эйгэтэ күннэтэ уларыйа турар. Олох сайдыытын тэтиминэн бүгүн баар идэ сарсын суох буолуон сөп. Ол аата биһиги идэҕэ туһаайыы ис хоһоонун төрдүттэн уларытар кэммит кэллэ. Идэ туһунан билиһиннэрии эрэ билигин тутах. Оҕолор идэлэргэ холонон көрүөхтээхтэр, оскуолатааҕы сылларыгар араас идэ ымпыгын- чымпыгын боруобалыахтаахтар. Манна профильнай, дуальнай үөрэхтээһин оруола улахан. Саха Өрөспүүбүлүкэтин Ил Дарханын эбээһинэһин быстах кэмҥэ толорооччу Айсен Сергеевич Николаев атырдьах ыйынааҕы этиитигэр Саха сиригэр саҥа рабочай элита баар буолуохтааҕын ыйда. Идэҕэ туһаайыыга 2013 сыллаахтан өрөспүүбүлүкэҕэ тэнийбит «WorldSkills» уонна «JuniorSkills» хамсааһыннар оруолларын бэлиэтиир тоҕоостоох.

Ааспыт үөрэх дьылыгар биһиги улууспутугар аан маҥнай «JuniorSkills» чемпионат муниципальнай этааба ыытыллыбыта. 22 компетенциянан 10-17 саастаах оҕолор холонон көрдүлэр. 26 үөрэх тэрилтэтиттэн 221 үөрэнээччи кыттыыны ылбыта. Салгыы регионнааҕы этаапка 56 бастыҥ үөрэнээччибит улуус чиэьин көмүскээбиттэрэ. Прототипирование, электромонтажнай үлэлэр, агрономия, инженернай дизайн, столярнай дьыала, кровельай үлэлэр, сетевой уонна системнай адмиристрирование, аэрокосмическай инженерия, лабораторнай анализ, электроника, кылынан өрүү курдук компетенцияларга оҕолорбут бастыҥнар ахсааннарыгар сылдьаллар. Онтон туойунан оҥоһуу, ювелирнай дьыала курдук компетенцияларга болҕомто ууруллуон наада эбит. Биһиги улууспут аатыттан Плотников Дима уонна Охлопков Айсен Москваҕа баран ситиһиилээхтик кыттыбыттара. Плотников Дима «JuniorSkills» кылаабынай экспертин бирииһигэр ыытыллыбыт күрэххэ 1 миэстэни ылары ситистэ.

«WorldSkills» чемпионатыгар 14 саастарыттан үөһээ саастаах үөрэнээччилэр уонна студеннар кыттыыны ылаллар. Биһиги улууспутуттан бу күрэх регионнааҕы этаабыгар Майатааҕы лицей, В.П.Ларионов аатынан Майа, Павловскай орто оскуолаларын үөрэнээччилэрэ ситиһиилээхтик кытыннылар. Ол курдук, прототипирование компетенциятыгар 1-2 миэстэҕэ биһиги икки командабыт таҕыста, онтон инженернай дизайн компетенцияҕа 6 команда кыттыыны ылбытыттан инники 3 миэстэни биһиги үөрэнээччилэрбит командалара ыллылар. Салгыы Майатааҕы лицей, В.П.Ларионов аатынан Майа орто оскуолатын үөрэнээччилэрэ Ярославль куоракка предпринимательство, Москва куоракка прототипирование компетенцияларга бэйэлэрин күүстэрин холонон көрдүлэр.

Оҕолору идэҕэ туһаайыыга биһиги төрөппүт, общественность, бизнес-структуралар оруоллара үрдүгүн санатыахпытын уонна кинилэргэ эрэнэрбитин биллэриэхпитин баҕарабыт. Идэҕэ туһаайыыга уонна идэни биэриигэ орто анал профессиональнай үөрэх тэрилтэлэрин кытта бииргэ үлэлээһин салгыы барыахтаах. Табаҕа орто оскуолатын, Үөрэтэр- производственнай киин уопуттара үлэлэрин ис хоһооно үөрэтиллиэхтээх, саҥалыы ис хоһооннонуохтаах уонна тарҕаныахтаах. Улууспут территориятыгар баар орто анал профессиональнай үөрэх тэрилтэлэрэ: Аллараа Бэстээхтээҕи транспортнай техникум, Дьокуускайдааҕы тыа хаһаайыстыбатын техникумун Төҥүлүтээҕи филиала үөрэх ис хоһоонун улуус социальнай- экономическай сайдыытыгар туһаайалларыгар уонна оскуолалары кытта бииргэ үлэлииллэригэр баҕарабыт.

Убаастабыллаах мунньах кыттыылаахтара!

Мэҥэ-Хаҥалас улууһа бэйэтин географическай балаһыанньатынан, айылҕатын- климатын уратытынан, олохсуйбут культурнай-историческай үгэстэринэн сайдар кэскилэ киэҥ далааһыннаах. Ол барыта социальнай- экономическай сайдыы программатыгар дьэҥкэтик көстөр.

СӨ Ил Дарханын эбээһинэһин быстах кэмҥэ толорооччу Айсен Сергеевич Николаев биһиги улууспутугар сылдьан Мэҥэ-Хаҥалас сайдыытын Дьокуускай куораты кытта тэҥҥэ республика уонна Уһук Илин транспортнай- логистическай киинин быһыытынан сыаналыырын бэлиэтээбитэ. Бары билэргит курдук, 2021 сыллаахха сууккаҕа 7 тыһ. тонна курууһу аһарар ЛОРП терминала тутуллан бүтүөхтээх, тимир суолга пассажирдары таһыы саҕаланыахтаах, Лена өрүһү туоруур муоста тутулларын кэтэһэбит. Онон сибээстээн улуус сайдар стратегията өссө чопчуланан, хос көрүллэн оҥоһуллуохтаах. Чуолаан, тирээн турар соруктарынан оптовай-тарҕатар киини тутуу, нэһилиэктэргэ гааһы киллэриини салгыы ыытыы, тыа хаһаайыстыбатын саҥа таһымҥа таһаарыы, туризмы, санаторнай- курортнай хайысханы сайыннарыы курдук үлэ-хамнас уталыппакка барыахтаах.

Өрөспүүбүлүкэбит сайдыытын тосхоллорун Айсен Николаев быыбар иннинээҕи программатыгар көрөбүт. Ол курдук, Саха сирэ социальнай- экономическай сайдыытынан Арассыыйаҕа бастыҥ көрдөрүүлээх буоларын ситиһиэхтээхпит: дьон олоҕун таһыма үрдүөхтээх, киһи хапытаала сайдыахтаах, билиҥҥи кэм ирдэбилигэр эппиэттиир экономика баар буолуохтаах.

Бу турбут соруктары ситиһэргэ биһиги, үөрэҕирии эйгэтэ, онно үлэлиир педагогтар, социальнай партнердарбыт, общественность тугу оҥоруохтаахпытый, туох саҥаны олоххо киллэриэхтээхпитий? Ол туһунан бүгүҥҥү мунньахпытыгар кэпсэтиэхтээхпит.

Сүрүн тирэҕирэр докумуоммутунан Российскай Федерация Президенин « Российской Федерация 2024 сылга дылы сайдар национальнай сыалларын уонна стратегическай соруктарын туһунан» 204№-дээх 2018 сыл ыам ыйын 7 күнүгэр ылыммыт ыйааҕа буолар. Бу укааска олоҕуран бы сыл иһинэн «Үөрэҕирии» национальнай бырайыак уонна регион таһымыгар Ил Дархан ыйааҕа тахсарын кэтэһэбит.

Российскай Федерация Президенын Ыйаа5ар 2024 сылга дылы үөрэх хаачыстыбатынан Россия аан дойду 10 бастыҥнарын ахсааныгар киириэхтээҕин сыала турда. Үөрэҕирии эйгэтэ историческай, национальнай- культурнай үгэстэргэ олоҕуран бары өттүнэн сайдыылаах, уопсастыба иннигэр эппиэтинэһи сүгэр киһини иитэн таһаарыахтаах. Ол инниттэн, кэккэ соруктар толоруллуохтаахтар:

- сүрүн уонна орто уопсай үөрэхтээһиҥҥэ саҥа үөрэҕирии уонна иитии технологияларын, методикаларын киллэрии, оҕолор үөрэххэ көхтөрүн (мотивацияларын) үрдэтии, уонна "Технология" предметнэй уобаласка үөрэтии ис хоһоонун уонна методикаларын тупсарыы.

- дьоҕурдаах оҕолору кытта үлэ көдьүүстээх тиһигин тэрийии

- 3 саастарыгар дылы оҕолор сайдыыларыгар усулуобуйа тэрийии, төрөппүттэри консультаациялааһын

- аныгы ирдэбилгэ эппиэттиир цифровой эйгэни тэрийии

- педагогическай үлэһиттэр профессиональнай таһымнарын үрдэтии национальнай тиһигин (систематын) тэрийии

- профессиональнай үөрэхтээһини тупсаран сайыннарыы

- үлэлиир гражданнар профессиональнай билиилэрин үрдэтэр, цифровой эйгэҕэ сатабылларын санардар тиһиктэрин (системаларын) тэрийии

- профессиональнай күрэхтэр тиһиктэрин (системаларын) тэрийии

- наставничествоны, волонтерствоны сайыннарыы, общественнай көҕүлээһиннэри уонна бырайыактары өйөөһүн

Бу турбут соруктары регион таһымыгар хайдах көрөрүн туһунан Саха Өрөспүүбүлүкэтин Ил Дарханын эбээһинэһин быстах кэмҥэ толорооччу Айсен Сергеевич Николаев Атырдьах ыйынааҕы этиитигэр чуолкайдык быһаарда. Мэҥэ-Хаҥалас улууһа, улахан улуус буоларбытынан, социальнай- экономическай сайдыыбыт республикаҕа быһаарар оруоллааҕынан, бу кэмҥэ дылы үөрэҕирии тиһигэ инновационнай хайысханан сайдан кэлбитинэн, саҥа кэмҥэ саҥа соруктары толорууга тэтимнээхтик ылсарбыт наада. Хас биирдии салайааччы, хас биирдии педагог үлэтин ыраҥалаан, инники үлэтин саҥалыы былааннаныахтаах, турбут соруктары толорорго тугу оҥоруохтааҕын чопчулуохтаах.